ტომ კლევერლი
ტომას უილიამ „ტომ“ კლევერლი (ინგლ. Thomas William Cleverley; დ. 12 აგვისტო, 1989) — პრემიერ ლიგის კლუბ „მანჩესტერ იუნაიტედის“ ინგლისელი ნახევარმცველი. კარიერა დაიწყო „ბრედფორდ სიტის“ ახალგაზრდულ გუნდში. 12 წლის ასაკში შეუერთდა „მანჩესტერ იუნაიტედს“. 2007-09 წლებში თამაშობდა „მანჩესტერის“ სარეზერვო გუნდში, ზოგჯერ პირველ გუნდშიც თამაშობდა ამხანაგურ მატჩებში. 2009 წლის დასაწყისში იჯარით გადავიდა პირველი ლიგის კლუბ „ლესტერ სიტიში“. ის დაეხმარა გუნდს ჩემპიონატში გადასვლაში. 2009-10 წლების სეზონში გამოდიოდა „უოტფორდში“, ჩემპიონატში. ითამაშა 33 მატჩში და გაიტანა 11 გოლი და დასახელდა კლუბის წლის საუკეთესო ფეხბურთელად. 2010 წლის 31 აგვისტოს ის შეუერთდა „უიგან ატლეტიკს“ იჯარით, სადაც 25 მატჩში გაიტანა 4 გოლი და დაეხმარა გუნდს პრემიერ ლიგაში ადგილის შენარჩუნებაში. 2011-12 წლების სეზონში დაბრუნდა „მანჩესტერში“ და მისი დებიუტი შედგა ინგლისის სუპერთასზე „მანჩესტერ სიტისთან“ მატჩში.